SKRIFTLIG FORESPØRGSEL E-0525/00

af Bart Staes (Verts/ALE) til Kommissionen

(28. februar 2000)

Om: IJzeren Rijn jernbaneforbindelsen

I svar på skriftlig forespørgsel E-2381/99(1) om IJzeren Rijn jernbaneforbindelsen meddelte Palacio, at den belgisk-nederlandske uafhængighedstraktat og de efterfølgende belgisk-nederlandske traktater ikke angiver det nøjagtige sted for jernbaneforbindelsen i dette område (kantonen Sittard). Dette betyder i følge Kommissionen, at Belgien og Nederlandene bør nå frem til en aftale om den måde, hvorpå transitforbindelsen kan komme i stand.

Kommissionen overser i sin holdning realiteten på dette område. Transitretten konkretiseredes mellem 1969 og 1879 med anlæggelsen af den allerførste grænseoverskridende jernbaneforbindelse i Europa. Derved er den nøjagtige placering af jernbanelinien siden da klart angivet.

Jeg vil gerne spørge Kommissionen om følgende:

1. Erkender Kommissionen, at dens holdning, som går ud på at nå frem til en aftale om den måde, hvorpå transitretten skal komme i stand, overser realiteten på dette område, i og med, at transitretten allerede blev realiseret mellem 1869 og 1879, og at den nøjagtige placering af jernbaneforbindelsen i dette område (kantonen Sittard) derved klart er angivet?

2. I bekræftende fald, mener Kommissionen, at IJzeren Rijn forbindelsen, der blev anlagt mellem 1869 og 1879, er en realisering af transitretten, som der er tale om i den belgisk-nederlandske uafhængighedstraktat og de efterfølgende belgisk-nederlandske traktater?

3. I benægtende fald, mener Kommissionen, at IJzeren Rijn forbindelsen, som blev oprettet mellem 1869 og 1879, ikke er en realisering af transitretten, som der er tale om i den belgisk-nederlandske uafhængighedstraktat og de efterfølgende belgisk-nederlandske traktater? Hvilke argumenter anfører Kommissionen for, at IJzeren Rijn forbindelsen, som blev etableret mellem 1869 og 1879, ikke kan betragtes som realiseringen af transitretten, som der er tale om i den belgisk-nederlandske uafhængighedstraktat og de efterfølgende belgisk-nederlandske traktater?

(1) EFT C 280 E af 3.10.2000, s. 35.

Svar afgivet på Kommissionens vegne af Loyola de Palacio

(2. maj 2000)

Som svar på det ærede medlems skriftlige forespørgsel E-2381/99(1), anførte Kommissionen, at traktaterne, så vidt Kommissionen ved, ikke specificerer, præcis hvor inden for kantonen Sittard jernbaneforbindelsen skal gå. Selvfølgelig kan Kommissionen ikke nægte, at der i realiteten er bygget en jernbane.

Det er imidlertid ikke op til Kommissionen at pålægge den nederlandske regering at opfylde forpligtelser, den måtte have indgået i henhold til traktater uden for EU-sammenhæng. Det er heller ikke Kommissionens opgave at afgøre, om sådanne forpligtelser er opfyldt.

Så vidt Kommissionen har forstået, har repræsentanter for den belgiske, den tyske og den nederlandske regering nedsat en trilateral arbejdsgruppe, der skal drøfte genåbningen af forbindelsen. Efter en række møder i denne arbejdsgruppe sidste år blev ministre fra de tre berørte medlemsstater i december 1999 enige om, at der skal gennemføres en grænseoverskridende undersøgelse af den endelige rute, der navnlig skal behandle de miljømæssige og andre begrænsninger for rutens videre udvikling. Dette er nødvendigt, da den nederlandske del af ruten går gennem områder, der er miljømæssigt sårbare og omfattet af bestemmelserne i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) 2.

Kommissionen behandler i øjeblikket en formel anmodning fra de belgiske myndigheder om at udvide den EU-støtte, der allerede er bevilget til projektet vedrørende denne undersøgelse.

(1) EFT C 280 E af 3.10.2000, s. 35.

(2) 2 EFT L 206 af 22.7.1992.